Document ID: 31992R1897

ΚΑΝΟΝΙΣΜΟΣ (ΕΟΚ) αριθ. 1897/92 ΤΗΣ ΕΠΙΤΡΟΠΗΣ της 9ης Ιουλίου 1992 για τον καθορισμό των λεπτομερών κανόνων σχετικά με τη χορήγηση μεσοπρόθεσμου δανείου στη Σοβιετική Ένωση και στις Δημοκρατίες της όπως προβλέπεται με την απόφαση 91/658/ΕΟΚ του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση 91/658/ΕΟΚ του Συμβουλίου της 16ης Δεκεμβρίου 1991 για τη χορήγηση μεσοπρόθεσμου δανείου στη Σοβιετική Ένωση και στις Δημοκρατίες της (1), και ιδίως το άρθρο 4 παράγραφος 4,
Εκτιμώντας:
ότι στην απόφαση 91/658/ΕΟΚ προβλέπεται κοινοτικό δάνειο ύψους 1 250 εκατομμυρίων Ecu προς τη Σοβιετική Ένωση και τις Δημοκρατίες της για να τους δοθεί η δυνατότητα να εισαγάγουν γεωργικά προϊόντα, τρόφιμα και ιατροφαρμακευτικό υλικό που κατάγονται από την Κοινότητα, τη Βουλγαρία, την Τσεχοσλοβακία, την Ουγγαρία, την Πολωνία, τη Ρουμανία, τη Λιθουανία, τη Λετονία, την Εσθονία και τη Γιουγκοσλαβία-
ότι, λόγω της κατάστασης που επικρατεί στη Γιουγκοσλαβία και δυνάμει του κανονισμού (ΕΟΚ) αριθ. 1432/92 του Συμβουλίου (2) επιβάλλεται να χρηματοδοτηθούν με τα εν λόγω δάνεια μόνο αγορές προϊόντων που κατάγονται από τη Βοσνία-Ερζεγοβίνη, την Κροατία, τη Σλοβενία, και τη Γιουγκοσλαβική Δημοκρατία της Μακεδονίας-
ότι στο άρθρο 4 παράγραφος 4 της ως άνω απόφασης προβλέπεται ότι οι λεπτομερείς κανόνες αφορούν την αγορά, την παραλαβή, τη μεταφορά και τη διανομή προϊόντων από την Κοινότητα, η εισαγωγή των οποίων χρηματοδοτείται με τα εν λόγω δάνεια, πρόκειται να θεσπιστούν βάσει των αποτελεσμάτων που θα έχουν οι επαφές μεταξύ της Επιτροπής και των αρχών των εν λόγω δημοκρατιών-
ότι τα προϊόντα τα οποία είναι δυνατόν να αγοράζονται στα πλαίσια των εν λόγω δανείων πρόκειται να αποτελέσουν αντικείμενο συμφωνίας μεταξύ της Κοινότητας και των εν λόγω δημοκρατιών-
ότι οι πραγματικές ανάγκες των ως άνω δημοκρατιών καθώς και η εξαγωγική διαθεσιμότητα γεωργικών προϊόντων, τροφίμων και ιατροφαρμακευτικού υλικού στη Βουλγαρία, την Τσεχοσλοβακία, την Ουγγαρία, την Πολωνία, τη Ρουμανία, τη Λιθουανία, τη Λετονία, την Εσθονία, τη Βοσνία-Ερζεγοβίνη, την Κροατία, τη Σλοβενία και τη Γιουγκοσλαβική Δημοκρατία της Μακεδονίας και η σταθερότητα των αγορών, καθώς και οι εμπορικοί δεσμοί μεταξύ των δημοκρατιών θα ληφθούν ιδιαιτέρως υπόψη κατά τον προσδιορισμό των εν λόγω προϊόντων-
ότι με τους λεπτομερείς κανόνες που αναφέρονται στο άρθρο 4 παράγραφος 4 της απόφασης 91/658/ΕΟΚ πρόκειται, μεταξύ άλλων, να εξασφαλιστεί ότι θα χρηματοδοτηθούν με τα ως άνω δάνεια μόνο, αγορές προϊόντων που κατάγονται από την Κοινότητα καθώς επίσης, και από τη Βουλγαρία, την Τσεχοσλοβακία, την Ουγγαρία, την Πολωνία, τη Ρουμανία, τη Λιθουανία, τη Λετονία, την Εσθονία, τη Βοσνία-Ερζεγοβίνη, την Κροατία, τη Σλοβενία και τη Γιουγκοσλαβική Δημοκρατία της Μακεδονίας- ότι θα εξασφαλιστεί ο ελεύθερος ανταγωνισμός για την προμήθεια και την αγορά προϊόντων και ότι τα γεωργικά προϊόντα και τα τρόφιμα θα διατεθούν στο δίκτυο λιανικής πώλησης προϊόντων μαζικής κατανάλωσης των ως άνω δημοκρατιών-
ότι, για να πληρούνται αυτοί οι άλλοι όροι, απαιτείται διαδικασία αναγνώρισης συμβάσεων οι οποίες πρόκειται να χρηματοδοτηθούν με τα ως άνω δάνεια-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής που προβλέπεται στο άρθρο 6 της απόφασης 91/658/ΕΟΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα δάνεια τα οποία χορηγούνται από την Κοινότητα στις δημοκρατίες της πρόκειται να χρησιμοποιηθούν αποκλειστικά και μόνο για να δώσουν τη δυνατότητα στις δημοκρατίες να εισαγάγουν γεωργικά προϊόντα και τρόφιμα και ιατροφαρμακευτικό υλικό που κατάγονται από την Κοινότητα, τη Βουλγαρία, την Τσεχοσλοβακία, την Ουγγαρία, την Πολωνία, τη Ρουμανία, τη Λιθουανία, τη Λετονία, την Εσθονία, τη Βοσνία-Ερζεγοβίνη, την Κροατία, τη Σλοβενία και τη Γιουγκοσλαβική Δημοκρατία της Μακεδονίας (οι οποίες εφεξής αναφέρονται ως "οι προμηθεύουσες χώρες").
Άρθρο 2
Τα δάνεια χορηγούνται επί τη βάσει συμφωνειών που συνάπτονται μεταξύ των δημοκρατιών και της Επιτροπής η οποία συμπεριλαμβάνει στους όρους καταβολής του δανείου τις απαιτήσεις που ορίζονται στα άρθρα 3 έως 7.
Άρθρο 3
1. Τα προϊόντα που αναφέρονται στο άρθρο 1 καθώς και το μέρος των δανείων που είναι δυνατόν να χρησιμοποιείται για εισαγωγές ιατροφαρμακευτικού υλικού, αποτελεί αντικείμενο συμφωνίας μεταξύ της Επιτροπής και των δημοκρατιών.
2. Για τον καθορισμό των γεωργικών προϊόντων και των τροφίμων που θα αποστέλλονται, θα λαμβάνονται υπόψη τα ακόλουθα κριτήρια:
- οι πραγματικές ανάγκες των δημοκρατιών,
- η εξαγωγική διαθεσιμότητα των γεωργικών προϊόντων και των τροφίμων στις μη κοινοτικές προμηθεύουσες χώρες,
- ο σεβασμός των παραδοσιακών δεσμών μεταξύ των δημοκρατιών,
- τα παραδοσιακά ρεύματα που επικρατούν στην Κοινότητα και μεταξύ των δημοκρατιών και των προμηθευουσών χωρών καθώς και η σταθερότητα των αγορών.
3. Για τον καθορισμό των ιατροφαρμακευτικών προϊόντων που θα αποστέλλονται, θα λαμβάνονται υπόψη τα ακόλουθα κριτήρια:
- οι πραγματικές ανάγκες των δημοκρατιών. Για τον καθορισμό αυτών των αναγκών η Επιτροπή ενδέχεται να προσφύγει στην επικουρία μη κυβερνητικών οργανισμών,
- την εξαγωγική διαθεσιμότητα ιατροφαρμακευτικού υλικού στις μη κοινοτικές προμηθεύουσες χώρες,
- τα παραδοσιακά ρεύματα μεταξύ των δημοκρατιών και των προμηθευουσών χωρών καθώς και η σταθερότητα των αγορών στις προμηθεύουσες χώρες.
Άρθρο 4
1. Με τα δάνεια χρηματοδοτούνται μόνο η αγορά και η προμήθεια που αποτελούν αντικείμενο συμβάσεων οι οποίες έχουν αναγνωρισθεί από την Επιτροπή ως σύμμορφες με τις διατάξεις της απόφασης 91/658/ΕΟΚ καθώς επίσης και με τις διατάξεις των συμφωνιών οι οποίες αναφέρονται στο ως άνω άρθρο 2.
2. Οι συμβάσεις υποβάλλονται στην Επιτροπή για αναγνώριση εκ μέρους των δημοκρατιών ή εκ μέρους των εντεταλμένων οικονομικών εκπροσώπων τους.
Άρθρο 5
Η αναγνώριση που αναφέρεται στο άρθρο 4 παραχωρείται μόνο εφόσον πληρούνται, μεταξύ άλλων, οι όροι που προβλέπονται στο παρόν άρθρο.
1. Η σύμβαση έχει συναφθεί βάσει διαδικασίας με την οποία εξασφαλίζεται ο ελεύθερος ανταγωνισμός. Προς αυτόν τον σκοπό, οι αγοραστικοί οργανισμοί των δημοκρατιών οφείλουν, για την επιλογή των προμηθευτών τους μεταξύ των κοινοτικών επιχειρήσεων, να αναζητούν τρεις τουλάχιστον προσφορές από επιχειρήσεις ανεξάρτητες μεταξύ τους καθώς και, για την επιλογή των προμηθευτών τους μεταξύ των μη κοινοτικών προμηθευουσών χωρών, να αναζητούν τρεις τουλάχιστον προσφορές από επιχειρήσεις εγκατεστημένες σε διαφορετική χώρα, εκτός από την περίπτωση που τα εν λόγω προϊόντα δεν είναι διαθέσιμα παρά μόνο σε έναν πιο περιορισμένο αριθμό χωρών.
2. Η σύμβαση προσφέρει τους ευνοϊκότερους όρους αγοράς σε σχέση με την τιμή η οποία ισχύει κανονικά στις διεθνείς αγορές.
3. Στις συμβάσεις για παροχή αγαθών που κατάγονται από τις μη κοινοτικές προμηθεύουσες χώρες, δεν περιλαμβάνονται προϊόντα για τα οποία υπάρχει ανεπάρκεια προμήθειας στην εσωτερική αγορά των εν λόγω χωρών ή για τα οποία χορηγείται κοινοτική ενίσχυση υπέρ αυτών των χωρών.
4. Όταν σε μια σύμβαση συμπεριλαμβάνεται η μεταφορά των προϊόντων μέχρι τον προορισμό τους, η αναλογία ή το μέρος της συμβατικής τιμής που αντιστοιχεί στη μεταφορά πρέπει να διευκρινίζεται στη σύμβαση.
5. Όταν το κόστος της μεταφοράς χρηματοδοτείται με τα δάνεια και η σύμβαση συνάπτεται σε βάση ΠΕΠ (παράδοση ελεύθερης πληρωμής), οι αγοραστικοί οργανισμοί των δημοκρατιών πρέπει, για την επιλογή των μεταφορέων/διεκπεραιωτών να αναζητούν, εφόσον αυτό είναι εφικτό, τρεις τουλάχιστον προσφορές, προερχόμενες από επιχειρήσεις ανεξάρτητες μεταξύ τους και εκ των οποίων οι δύο τουλάχιστον είναι εγκατεστημένες εκτός της εν λόγω δημοκρατίας.
6. Στη σύμβαση ορίζεται ότι τα αγαθά κοινοτικής καταγωγής υπόκεινται σε υγειονομικές, επιδημιολογικές και σχετικές με καραντίνα, απαιτήσεις, ή σε απαιτήσεις που εφαρμόζονται στο ιατροφαρμακευτικό υλικό το οποίο υφίσταται στις εν λόγω δημοκρατίες και στην Κοινότητα. Στη σύμβαση ορίζεται ότι τα αγαθά που κατάγονται από τις μη κοινοτικές προμηθεύουσες χώρες υπόκεινται σε υγειονομικές, επιδημιολογικές και σχετικές με καραντίνα, απαιτήσεις, ή σε απαιτήσεις που εφαρμόζονται στο ιατροφαρμακευτικό υλικό το οποίο υφίσταται στις εν λόγω δημοκρατίες ή σ' αυτές τις χώρες.
Άρθρο 6
Τα γεωργικά προϊόντα και τα τρόφιμα που χρηματοδοτούνται με τα δάνεια διατίθενται στο δίκτυο λιανικής πώλησης μαζικής κατανάλωσης των δημοκρατιών με τρόπο που να ενθαρρύνεται η μεταρρύθμιση των κυκλωμάτων διανομής επί τη βάσει τιμών ελεύθερης αγοράς.
Άρθρο 7
Τα προϊόντα των οποίων η αγορά χρηματοδοτείταιι από τα ως άνω δάνεια απαγορεύεται να επανεξαχθούν σε χώρες άλλες εκτός από τις δημοκρατίες οι οποίες έχουν υπογράψει τη συμφωνία η οποία αναφέρεται στο άρθρο 2.
Άρθρο 8
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Ιουλίου 1992.

Labels: 2
10
3
18
15